Karina Lorentzen Dehnhardt (SF), 2025-12-02:
Og tak til de mange i oppositionen, som har støttet det her forslag og synes, det er en god idé.
Det giver mig da i hvert fald, hvad kan man sige, en eller anden form for optimisme, i forhold til at vi nok skal nå en løsning.
Jeg kan jo selv nok være personligt lidt skuffet over tempoet i det her.
Første gang jeg foreslog noget, var med B 267, og det var i 2021, hvor vi havde en socialdemokratisk regering, som ikke lige kunne se fidusen i at gøre noget mere.
Forslaget var lidt anderledes dengang, og det er derfor, jeg gik nogle nye veje den her gang og tænkte, at det her med Robinsonlisten og at lave en Superrobinsonliste måske var det mindst bureaukratiske forslag, jeg kunne komme i tanke om, som ville være nemt for pårørende at hjælpe, hvad kan man sige, deres demente mor eller deres udviklingshæmmede søn.
For der er store problemer på det område, og jeg har jo også refereret til nogle eksempler i beslutningsforslaget.
Nu kan jeg jo så glæde mig over, at det er løst i forhold til elselskaber, men der var bl.a. et konkret eksempel, hvor fem selskaber havde solgt elabonnementer til en dement kvinde på et plejehjem – et abonnement, hun tydeligvis ikke havde brug for.
Et selskab havde endda solgt et abonnement to gange, og sønnen var nu ved at give op.
Selv om man har en udviklingshæmning eller har demens, kan man altså stadig væk godt have glæde af sin telefon og gå på nettet ligesom alle mulige andre mennesker.
Det kan så bare skabe nogle udfordringer, når man rigtig gerne vil deltage i en konkurrence eller benytte et eller andet tilbud, for så kan der være den her lille boks, hvor man klikker af og på den måde uforvarende leverer et samtykke til, at man må blive ringet op af en telefonsælger, og at oplysningerne må sælges videre, så andre telefonsælgere også kan ringe op.
Så der er blevet løst noget i forhold til elselskaber, men der er jo ikke løst noget i forhold til alle de andre udfordringer, der er på det her område.
Der var også en kvinde, der fik rigtig mange abonnementer på Familie Journal og Ude og Hjemme og SE og HØR, tror jeg – i hvert fald ret mange bladabonnementer.
Der hjælper en 50.000-kronersgrænse jo ikke noget.
Det er stadig væk en masse abonnementer, som de pårørende skal prøve at sno sig ud af.
I det konkrete tilfælde endte det da også med, at de her virksomheder – det var Aller Media –
opgav den inkassohenvendelse, man så havde sendt ud.
Men det er jo en frygtelig masse bøvl for de pårørende og rigtig ærgerligt for de mennesker, som ikke helt forstår, hvad det er, de forpligter sig til.
Det er derfor, jeg synes, at det her forslag kunne være en rigtig god løsning i forhold til at sikre, at virksomhederne har et sted, hvor det kan gå ind og kigge og se, at lige præcis her er det forbudt, slut, prut, at her må man ikke kontakte de her sårbare personer.
Gør man det, må man selv bære risikoen ved det, for så skal aftalen automatisk være ugyldig.
Man kan selvfølgelig glæde sig over, regeringen har sat et arbejde i gang.
Jeg kan undre mig over, at der er gået 5 år, og så sætter man pludselig noget i gang, og så vil man ovenikøbet ikke engang indgå i en beretning om, der skal ske noget her.
Men måske er sejrene små for den her regering, som så helst vil stå på det i stedet for at gå sammen med et fællesskab af ordførere, som er klar til at lave en beretning, som jo bare kunne gå i retning af af, at der skulle ske noget, og at de her mennesker skulle sikres.
Jeg tror, det er en forskel på arbejdestile måske mellem erhvervsområdet og justitsområdet, for jeg synes jo faktisk ofte, at vi laver beretninger på justitsområdet.
Her er regeringen næsten altid åben, medmindre man er direkte uenig i et forslag, og det er jo sådan set fair nok.
Det er sådan, landet ligger nu.
Jeg ser selvfølgelig frem til, der kommer noget fra regeringens side på det her område, og jeg må leve med lidt endnu, og de pårørende må leve med lidt endnu, at der stadig væk er borgere, der kommer i klemme i det her.
Jeg vil godt sige, at jeg er en lille smule skuffet over tempoet i det her.
Jeg kan godt regne ud, at så kommer der noget i foråret 2026, og der kommer også en valgkamp, så måske bliver det her skudt meget længere ud i fremtiden.
Måske kan vi have et lovforslag og noget, der implementeret, hvis vi er rigtig heldige, den 1. januar 2027.
Jeg håber personligt på, det kan ske før, men jeg har tit set, hvordan det her bare tager tid.
Der har vi trods alt bevæget os siden 2021, hvor jeg fremsatte det første forslag.